Զոհերի հարազատները նաեւ պատահական չեն համարում փաստաթղթի այն ձեւակերպումը, որ իրենց որդիները «չեն աշխատել»: Զոհված քաղաքացիական ութ անձանցից հինգի մասին այդպես է գրված, իսկ մեկի` Հովհաննես Հովհաննիսյանի մասին գրված է, որ մշտական աշխատանք չի ունեցել: Հերքելով չաշխատելու մասին պնդումները` զոհերի ծնողները համոզված էին, որ այդպիսով քննչական մարմինը փորձել է հիմնավորել «շահադիտական նկատառումներով իրենց որդիների մասնակցությունը» ցույցերին: «Այսինքն սպանողներին հայտնաբերելու փոխարեն քննչական ծառայությունը փորձում է արդարացնել զոհերի սպանված լինելը», ասում էին զոհերի ծնողները` զարմանք արտահայտելով, թե այս պայմաններում ինչու են քննչական մարմինները ականատեսներին կոչ անում ներկայանալ ու վկայություն տալ: